SKRIFTLIG FORESPØRGSEL E-0287/02

af Monica Frassoni (Verts/ALE) til Kommissionen

(8. februar 2002)

Om: Projekter vedrørende anlæg af forlystelsesparken Gardaland i Castelnuovo del Garda, Italien

Med forespørgsel E-2653/00(1) gjorde vi opmærksom på, at Castelnuovo del Garda kommune (provinsen Verona) havde foretaget en række ændringer af anvendelsen af arealer, der var fastlagt i de gældende bybestemmelser, for at muliggøre udvidelsen af forlystelsesparken Gardaland (generel ændring af den almindelige bebyggelsesplan, Castelnuovo kommune, godkendt af regionen Veneto den 6. juli 1999, almindeligt regionalt dekret nr. 2340). En af ændringerne vedrører området til konferencevirksomhed D5e1, hvortil udstykningsplanen vedrørende hotelområdet Gardaland blev endeligt godkendt den 24. oktober 2001 (kommunalrådets beslutning nr. 44). Før gennemførelsen af denne udstykningsplan var der ikke fastlagt nogen vurdering af miljøvirkningen (screening), på trods af at dette projekt kan betegnes som tilhørende en af følgende kategorier: forlystelsesparker, feriebyer og hotelkomplekser uden for byområder eller ændringer eller udvidelser af projekter i bilag I eller II, som allerede er godkendt, er udført eller er ved at blive udført, når de kan være til skade for miljøet (direktiv 97/11/EF(2), bilag II).

Projektet omfatter opførelse af ca. 100 000 m2 hotel og konferencecentre og rekreative centre i forbindelse med forlystelsesparken Gardaland i et område, der har et meget følsomt miljø, og som udsættes for en kraftig byudvikling.

Det skal understreges, at sammenslutningen af hotelejere i Gardaområdet den 12. november 2001 udsendte en protest mod den omfattende ejendomsspekulation, som berører kommunerne i området syd for Gardasøen og er en trussel mod det naturlige miljø i området, som er meget vigtigt for den lokale turisme, hvorfor en områdeplan(3) for øjeblikket er under behandling i regionen Veneto.

Agter Kommissionen at gribe ind for at udvirke, at der foretages en kontrol (screening) for at fastlægge, om det er nødvendigt at anvende en VVM-procedure i forbindelse med Gardaland-projektet?

(1) EFT C 136 E af 8.5.2001, s. 68.

(2) EFT L 73 af 14.3.1997, s. 5.

(3) I retningslinjerne for områdeplanen vedrørende Gardasøen, som er foreskrevet af den regionale samordningsplan for området, som er et meget vigtigt planlægningsinstrument i Veneto (jf. forordning nr. 250/1991 vedtaget af Venetos regionalråd), tales der imidlertid klart om beskyttelse af naturen og landskabet og den deraf følgende begrænsning af bebyggelse.

Svar afgivet på Kommissionens vegne af Margot Wallström

(21. marts 2002)

Efter Kommissionens opfattelse er programmer og planer ikke omfattet af Rådets direktiv 85/337/EØF af 27. juni 1985 om vurdering af visse offentlige og private projekters indvirkning på miljøet(1), hverken før eller efter ændringen ved Rådets direktiv 97/11/EF af 3. marts 1997.

Hvis planen havde de fleste af et projekts kendetegn, ville direktiv 85/337/EØF finde anvendelse. På grundlag af oplysningerne fra det ærede medlem, kan det imidlertid ikke for indeværende udledes, at udstykningsplanen for hotelopførelsen, som blev godkendt den 24. oktober 2001, kan betragtes som et projekt.

På den baggrund kan der, på grund af den manglende angivelse af de specifikke årsager til klagen over anvendelsen af ovennævnte direktiv om vurdering af virkningerne på miljøet i de enkelte tilfælde, ikke for indeværende identificeres nogen overtrædelse af direktivet. Såfremt det ærede medlem fremlægger detaljerede oplysninger, som sætter Kommissionen i stand til at vurdere spørgsmålene i forbindelse med VVM-direktivet, kan Kommissionen undersøge sagen.

I henhold til Europa-Parlamentets og Rådets direktiv 2001/42/EF af 27. juni 2001 om vurdering af bestemte planers og programmers indvirkning på miljøet(2) skal visse planer og programmer, som kan få væsentlig indvirkning på miljøet, underkastes en miljøvurdering. Medlemsstaterne er imidlertid endnu ikke forpligtede til at overholde direktivets bestemmelser. Medlemsstaterne frist for at lade de love, regler og administrative bestemmelser træde i kraft, som er nødvendig for at overholde direktivet, er den 21. juli 2004.

(1) EFT L 175 af 5.7.1985.

(2) EFT L 197 af 21.7.2001.